paragraph_text: Iz sela se, u pravcu jugozapada, vidi Prukljansko jezero i krševita, ali i plodna Guduča s ornitološkim rezervatom, nazvana po istoimenoj rječici koja teče tim područjem i ulijeva se u jezero. Na Prukljanskom jezeru se nalazi i otočić Stipanac s Gavanovim dvorima, zadnjom postajom nekadašnjeg rimskog vodovoda, Implecusa koji je vodu crpio iz poznatog izvora Sonković ispod zaseoka Kaštela (Guberine). Otkad je tog izvora, još nije zabilježeno u njegovoj povijesti da je ikad presušio, a voda neprestano teče i danas. Na brežuljku u blizini spomenutog izvora nalazi se i crkva sv. Marka koja izvorno potječe iz doba romanike. Crkvu su minirali pobunjeni Srbi 1993. godine, a danas je nestručno i neadekvatno obnovljena. Za vrijeme Domovinskog rata 1991. – 1995., sve nesrpsko stanovništvo je protjerano, dok su malobrojni Hrvati koji su ostali bili izloženi svakodnevnoj pljački, maltretiranju i ubojstvima.